Torsdag begynder den såkaldte mink-kommission sit arbejde med at afdække, om der er sket ulovlighed i det forløb, der under corona-krisen førte til en total nedlukning af den danske minkbranche. Formanden for Folketingets granskningsudvalg, der står bag kommissionen, Karsten Lauritzen (V), er særdeles kritisk over for regeringens lukkethed i sagen, der fik vidtrækkende konsekvenser i det danske samfund. - Hvis det viser sig, at regeringen misbruger den beskyttelse, der ligger i Offentlighedsloven, i forbindelse med minksagen, så må vi i Folketinget være klar til at lave loven om, så vi kan forhindre det en anden gang, siger han. Regeringen har lukket for aktindsigt af hensyn til kommissionen, der skal have ro til sit arbejde, og Karsten Lauritzen anerkender, at det er en mulighed i Offentlighedsloven. - Det er jo en mulighed som regering at sige "Vi vil ikke udlevere det her til Folketinget eller til pressen, fordi der er en kommission". Men i mange tilfælde har man gjort det alligevel. Det har jeg også gjort selv, da jeg var skatteminister, hvor der kørte nogle kommissioner, siger Karsten Lauritzen. - Jeg kan godt forstå, at de nordjyder, der har været lukket inde, såvel som de landmænd og minkavlere, der har mistet det, de skulle leve af, er godt sure over beslutningen om at mørklægge sagen. - Det er jeg for at være ærlig også selv. For den beskyttelse, ligger i lovgivningen, er jo en beskyttelse, der skal sikre ro om en kommission. Men den skal altså ikke sikre, at en regering eller et ministerium bare skal lukke i for alting, som man har valgt at gøre i det her tilfælde, siger han. Folketinget har afsat 33 dage til mink-kommissionens afhøringer. De første begynder torsdag.

Opsummering:
Karsten Lauritzen (V) er meget kritisk overfor regeringens lukkethed om det forløb, der endte med nedlukning af hele den danske minkbranche. Torsdag begynder mink-kommissionen sin granskning af sagen.